Raaisel oor skietery op plaas by Hoopstad | Netwerk24
Deur Alzane Narrain 21 April 2019 13:06
Kapt. Stephen Thakeng, polisiewoordvoerder, sê Janus (Boeta) Powell (37) is op die plaas Rietvlei doodgeskiet.
Janus (Boeta) Powell is op die plaas Rietvlei naby Hoopstad doodgeskiet. Foto: FACEBOOK
’n Man geklee in ’n polisieweerkaatsingsbaadjie is ook dood op die plaas aangetref.
Thakeng wou nie kommentaar lewer oor of die aanvallers polisiemanne was nie omdat die ondersoek nog aan die gang is. ’n Grootskaalse soektog is na die groep mans begin.
Hy sê omstreeks 18:30 het vyf gewapende mans in ’n wit Toyota Camry by die plaas opgedaag.
Twee van die mans was in polisiedrag geklee.
Die mans het gesê hulle is van die polisie en is op soek na ’n verdagte wat nie vir ’n hofverskyning opgedaag het nie, waarna ’n lasbrief vir sy inhegtenisneming uitgereik is.
Powell het glo die plaashek vir die groep “polisielede oopgemaak toe hulle nie die voortvlugtende kon opspoor nie”.
’n Skietery het skynbaar by dié hek tussen Powell en die mans uitgebreek.
Thakeng sê met die polisie se aankoms op die toneel het die bebloede lyke van Powell en nog ’n man ’n entjie van mekaar af gelê.
Powell se vuurwapen word vermis.
Meer oor: Janus (Boeta) Powell | Hoopstad | Polisie | Skietery